রাহুল গান্ধী ব্রিটেনেরও নাগরিক? রিপোর্ট চাইল এলাহাবাদ হাইকোর্ট

ওয়েবডেস্ক: সদ্য ন্যাশনাল হেরাল্ড মামলায় রাহুল গান্ধীর বিরুদ্ধে চার্জশিট দিয়েছে ইডি (Ed)। কংগ্রেসের (Congress) অভিযোগ, রাজনৈতিক উদ্দেশ্যে এটা করা হয়েছে। তবে তারই মধ্যে লোকসভার বিরোধী দলনেতা কংগ্রেস নেতা রাহুল গান্ধীর (Rahul Gandhi) নাগরিকত্ব বিতর্ক সামনে এল। রাহুল গান্ধীর কি ভারত ও ব্রিটেন উভয় দেশেরই নাগরিকত্ব রয়েছে? সোমবার এলাহাবাদ হাইকোর্ট কেন্দ্রীয় স্বরাষ্ট্রমন্ত্রককে (MHA) নির্দেশ দিল ৫ মের মধ্যে এই বিষয়ে চূড়ান্ত রিপোর্ট দিতে হবে।

জনস্বার্থ মামলা দায়ের করেছিলেন বিজেপি কর্মী তথা আইনজীবী এস ভিগ্নেশ শিশির। গত জুলাই মাসে এই মামলা করা হয়। ওই মামলায় রাহুল গান্ধীর ভারতীয় নাগরিকত্ব বাতিলের আবেদন জানানো হয়। লোকসভার সদস্যপদ বাতিলের আবেদন করা হয়। কারণ শুধু মাত্র ভারতীয় নাগরিকই সাংসদ হতে পারেন। তিনি জানান, এই বিষয়ে ভারত সরকারের কাছ থেকে কোনও জবাব পাননি। এরপরই আদালতের দ্বারস্থ হন। এই বিষয়ে কেন্দ্রীয় স্বরাষ্ট্র মন্ত্রক একটি স্টেটাস রিপোর্ট জমা দিয়েছে। তা দেখে হাইকোর্ট আরও তথ্য চেয়েছে। এরপরই কেন্দ্রীয় সরকারের আইনজীবী আরও ১০ দিন সময় চান। এলাহাবাদ হাইকোর্ট ৫ মে দিন নির্দিষ্ট করে দেয়।

এর আগেও এই বিতর্ক সামনে এসেছে। লোকসভার বিরোধী দলনেতার সাংসদ পদের আইনি ভিত্তি নিয়ে প্রশ্ন এর আগে ওঠেনি। এলাহাবাদ হাইকোর্ট চূড়ান্ত রিপোর্ট চাইছে। এর আগে অবমাননাকর বক্তব্যের জেরে শাস্তিস্বরূপ লোকসভার সদস্যপদ নিয়ে টানাটানি হয়েছিল রাহুলের। নাগরিকত্ব বিতর্কে প্রশ্নের মুখে তাঁর লোকসভার সদস্য পদও। এই প্রতিবেদন আপলোড করা পর্যন্ত এই বিষয়ে কংগ্রেসের বক্তব্য জানা যায়নি।